Lufunjisho 9
Kunengezhezha Jimo Kupwila Kwitulengela Kumwenamo mu Kupwila?
Inge mufunda Baibolo na Kamonyi wa kwa Yehoba mwafwainwa mupitamo mu byo mukafunda. Ne pa kupwila kwa pa kipwilo kyawama kunengezhezha jimo pa kuba’mba tumwenemo. Tumwenamo byavula inge twaikala na mutanchi wa kuba bino.
Salainga mpunzha yawama ne kimye. Ñanyi kimye kyo mutapo muchima bulongo? Lukelo, saka mukyangye kutendeka mingilo nyi, inyi mabanga, banyike saka baya kala na kulaala? Nangwa kya kuba kechi mwakonsha kutanga kimye kyabaya ne, salai kimye kyo mwakonsha kwingijisha kabiji monai kuba’mba kafwako kimuvulañanya ne. Ikalai kwabula kyungwe, zhimyai byonse byakonsha kwimulabika, kijimba televizhonyi, ne foni. Kulomba saka mukyangye kutendeka lufunjisho kwanema bingi mambo kulengela kulubako bintu bikwabo bya pa jojo juba ne kutatu muchima pa Mambo a Lesa.—Filipai 4:6, 7.
Shabulai pa mikumbu ne kunengezha kukumbulapo. Tendekelaipo kumvwisha bibena kwambapo yeo mutwe. Langulukaipo pa mutwe wa kyo kyo kibaba nangwa kitango, ne kumona tumitwe twa tucheche byo twakwatankana na kishina, ne kumona bipikichala ne mepuzho a kupitulukamo ashikimika bishinka bikatampe. Apa bino mwatendeka kutanga mafuka ne kukeba mikumbu ya mepuzho anembwa. Tangai binembelo byonse byo banemba ne kumona byo byakwatankana na kyo babena kwambapo. (Byubilo 17:11) Inge mwamona mukumbu, shabulai byambo bicheche mu jifuka bya kwimukwasha kuvuluka mukumbu. Pa kupwila, umvwe musaka kukumbulapo mwakonsha kusuntula kuboko ne kwambapo mu byambo byenu kwa kubula kutanga.
Kupitamo mu mitwe yapusana pusana ya pa kupwila kukemulengela kwikala na “butala” bwa bintu byo mwafunda mu Baibolo.—Mateo 13:51, 52.
Ñanyi mutanchi ye mwafwainwa kulenga pa kunengezha kupwila?
Mwakonsha kunengezha byepi pa kuba’mba mukakumbulepo?
run_Latn bem_Latn bem_Latn bem_Latn bem_Latn bem_Latn bem_Latn bem_Latn